text: L'Ajuntament engega un pla de xoc social, amb un lot d'aliments i una targeta moneder | Reusdigital.cat diari de Reus. Notícies i actualitat del Camp de Tarragona
  És la resposta al 'col·lapse' del sistema que es va produir la setmana passada a causa de l'augment de famílies vulnerables
  29 d'Abril de 2020, per Alba Cartanyà
  Voluntaris de la Creu Roja, una de les entitats que forma la xarxa de distribució d'aliments
  L'Ajuntament de Reus, juntament amb les entitats integrants del programa de gestió alimentària, ha presentat un pla de xoc social com a resposta al "col·lapse" que va patir el sistema la setmana passada. El pla compta amb dues mesures principals: un lot d'aliments i una targeta moneder municipal. A més, s'habilitaran sis punts més de distribució arreu de la ciutat. El consistori destinarà una partida de 150.000 euros per abordar la crisi social derivada de l'emergència sanitària de la Covid-19.
  En una roda de premsa telemàtica realitzada aquest dimecres, 29 d'abril, al matí, la regidora de Benestar Social, Montserrat Vilella, ha assegurat que "som davant d'una emergència social de primer ordre". Les xifres ho subratllen: el servei de menjar a domicili, sobretot per a gent gran, ha augmentat un 207% i hi ha hagut un increment de vora el 50% de famílies que acudeixen a la xarxa de distribució d'aliments.
  Vilella ha explicat que durant el primer mes, es va poder oferir el servei amb normalitat però que, a causa del gran augment de la demanda, al segon mes es va detectar "que el sistema havia entrat en col·lapse" i que no es podien satisfer les necessitats de la ciutadania. Davant d'aquesta situació, el consistori i totes les entitats implicades van iniciar l'elaboració d'un pla de xoc "de forma ràpida", apunta la regidora.
  El pla, preparat a dos mesos vista, compta amb un lot d'aliments, que ha de provenir del Banc d'Aliments i de donacions, tot i que els primers lots els pagarà l'Ajuntament fins que es pugui "establir una fórmula que permeti al sistema proporcionar l'alimentació necessària", ha indicat Vilella. Per a complementar aquesta mesura, també s'atorgarà una targeta moneder (incompatible amb altres targetes) per tal de poder adquirir productes de primera necessitat que no entrin dins del lot.
  Per altra banda, s'habilitaran sis punts més de distribució repartits a diferents llocs de la ciutat perquè la ciutadania "els tingui el més a prop possible". La gestió anirà a càrrec de personal de Serveis Socials, de voluntaris de les diferents entitats i també de persones que s'havien adreçat al consistori per oferir la seva ajuda. Aquesta setmana el repartiment es concentrarà en dimecres i dijous i, a partir de la setmana que ve, ja serà de dilluns a dijous.
  Vilella ha remarcat que és "important" que la societat no es quedi "impassible davant la situació que està vivint molta gent". Per això, des del consistori fan una crida a la ciutadania i a diferents sectors a aportar "un granet de sorra", en funció de les seves capacitats. També ha avançat que s'iniciarà una campanya de recapte, tot i que encara no està clar si serà "a nivell de ciutat o de país", ha indicat. "És una crisi que no sabem quant durarà, quin impacte tindrà i com evolucionarà... però sí que sabem que tant l'administració com la societat hem de reaccionar, per justícia social", ha deixat clar Montserrat Vilella.